 

**בבית הדין הצבאי המחוזי**

**במחוז שיפוטי מטכ"ל**

**בפני: סא"ל מיכל אמברם שחר - אב"ד**

**רס"ן דנה שרה שחר ינאי - שופטת**

**רס"ן דוד לוטטי - שופט**

**בעניין: התובע הצבאי (ע"י ב"כ,** **סגן חן יצחק)**

**נגד**

**ח/XXX סמ"ר ל' ר' (ע"י ב"כ, סרן יעלה צפלאוי; סגן ורוניקה לטבינוב)**

**הכרעת - דין**

על פי הודאתו, מורשע הנאשם בעבירה של אלימות כלפי חייל, לפי סעיף 61 לחוק השיפוט הצבאי, התשט"ו-1955, בהתאם לכתב האישום המתוקן ולפרטים הנוספים.

1. **ניתנה היום, ‏11/08/2019, ‏י' באב התשע"ט, והודעה בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופטת**

**גזר דין**

הנאשם, סמל לאוניד רדינסקי, מפקד כלואים בבס"כ XXX, הורשע על פי הודאתו בעבירה של אלימות כלפי חייל. מכתב האישום המתוקן עולה, כי רקע הדברים הוא התפרעות של כלוא, טוראי ח' ש' (להלן-הכלוא), בחצר האגף בבס"כ XXX. בעקבות דין ודברים שהתפתח בין הכלוא לנאשם ולשני שוטרים נוספים: רב"ט א' ט' וסגן ג' ב' ש', החליטו השוטרים להסיר את האזיקים מידי הכלוא, במטרה שלא יחוש מאוים ויירגע. אז, החל הכלוא להסתובב ברחבת החצר ואיים כי הוא יחזור על התפרעויותיו, השוטרים אמרו כי עליהם לאזוק אותו שוב. בעקבות התנגדות הכלוא לאזיקה, ביצעו השוטרים "נוהל זקיף" שתכליתו אזיקת הכלוא כשידיו מאחורי גופו באמצעות הורדתו לרצפת החדר. הנאשם אחז ברגלי הכלוא בעוד רב"ט ט' אחז בעורפו. השניים הביאו אותו למצב שכיבה על הרצפה כשפניו מופנים כלפיי מטה. אז, הכה הנאשם את הכלוא בשלוש מכות אגרוף בצד גופו באמצעות בטנו ובעט בכלוא שלוש פעמים באמצעות רגליו באותו מקום. האירוע פסק עם אזיקתו של הכלוא והרמתו על ידי הנאשם ורב"ט ט'.

חקירת מצ"ח החלה במסגרת ממצאי בירור של קבילה שהגיש הכלוא, שיסודה בחשד לאלימות שהפעיל הנאשם כלפיו. בחקירתו הודה הנאשם במיוחס לו בכתב האישום. הוא לא הוחזק במעצר בגין תיק זה.

בבוא הצדדים להציג את הסדר הטיעון, ניתן משקל לנסיבות ביצוע העבירה בכללותן. מן העבר האחד, הכאה בלתי מידתית של כלוא הנתון תחת משמרתו של מפקד כלואים. מן העבר האחר, רקע הדברים שיסודו בהתפרעות, במשכם הקצר של המעשים ובעובדה כי לא הסבו נזק ממשי לכלוא. הנאשם נשפט בדין משמעתי על המעשים והוטל עליו עונש של ריתוק.

הצדדים שקלו את העובדה כי מדובר במעידה חד פעמית של הנאשם שאינה מאפיינת את דרכו בשירות הצבאי. ראיות ההגנה לעונש לימדו על שירות מועיל וחיובי, הנאשם זכה גם כמצטיין פלוגתי וביצע שירות מלא לשביעות רצון מפקדיו. בוארו מצבו האישי ונסיבות חייו של הנאשם. כמו כן ניתן משקל להודאת הנאשם בהזדמנות הראשונה ולחיסכון בזמן שיפוטי.

לנוכח מכלול שיקולים אלה, מצאנו כי הסדר הטיעון אינו חורג ממתחם הסבירות, ומשכך, ראינו לנכון לאמצו.

**על הנאשם נגזרים, אפוא, העונשים הבאים:**

1. **ארבעה עשר (14) ימי מאסר לריצוי בפועל בדרך של עבודה צבאית, על פי התנאים שנקבעו בחוות דעת רמ"ד שיקום. הנאשם ירצה את עונש העבודה הצבאית בבסיס ציוד תה"ש, בימים א'-ה' בין השעות 08:30 ל-15:30, תנאי יחידה פתוחה, בסופי שבוע ישהה בביתו.**

**הנאשם יתייצב לריצוי עונשו מחר 12.08.2019, עד השעה 09:30, במשרדה של רמ"ד שיקום.**

1. **עונש מאסר מותנה בן שישים (60) ימים למשך שלוש (3) שנים, שלא יעבור עבירה שיש בה יסוד של אלימות.**
2. **פיצוי כספי לטוראי חן שלומי, נפגע העבירה, על סך אלף שקלים (1,000 ₪) שכבר שולם.**
3. **הורדה לדרגת טוראי.**
4. **זכות ערעור כחוק.**
5. **ניתן היום, ‏11/08/2019,‏ י' באב התשע"ט, והודע בפומבי ובמעמד הצדדים.**

**\_\_\_\_\_\_\_\_\_\_\_ \_\_\_\_\_\_\_\_\_\_\_ \_\_\_\_\_\_\_\_\_\_\_**

**שופט אב"ד שופטת**

**העתק נכון מהמקור
רס"ן מאיה גנות
ק' בית הדין**

**נערך על ידי: ט.א**

**בתאריך: 11.08.2019**

**חתימת המגיה: ג' ב' ש'**